Document ID: 31996R2315

Nõukogu määrus (EÜ) nr 2315/96,
25. november 1996,
millega kehtestatakse määruse (EMÜ) nr 3030/93 artikli 1 lõike 7 alusel tekstiil- ja rõivatoodete nimekiri, mille suhtes kohaldatakse 1. jaanuarist 1998 GATT 1994 tavaeeskirju, ja muudetakse määruse (EMÜ) nr 3030/93 X lisa ning määruse (EÜ) nr 3285/94 II lisa
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113,
võttes arvesse nõukogu 12. oktoobri 1993. aasta määruse (EMÜ) nr 3030/93 artikli 1 lõiget 7 teatavate tekstiiltoodete kolmandatest riikidest importimise ühiseeskirjade kohta, [1]
võttes arvesse komisjoni ettepanekut
ning arvestades, et:
Euroopa Ühendus on sõlminud lepingu, millega asutati Maailma Kaubandusorganisatsioon, edaspidi WTO, [2] ja sellele on lisatud tekstiil- ja rõivatoodete leping, edaspidi "leping";
tekstiil- ja rõivatoodete lepingu artikli 2 lõike 8 punkti a ja lõike 11 alusel on ühendus kohustatud ühelt poolt kohaldama 1. jaanuarist 1998 GATTi tavaeeskirju nende toodete suhtes, mis 1990. aastal moodustasid vähemalt 17 % lepingu alusel ühendusse imporditud tekstiil- ja rõivatoodete kogumahust, ning teiselt poolt on ühendus kohustatud esitama nende toodete nimekirja WTO tekstiiliseireorganile enne 1. jaanuari 1997;
toodete väljavalimisel on nõukogu lähtunud paljudest teguritest, mille hulgas on ühenduse tekstiilitööstuse ja selle piirkondlike osade tundlikkus eelkõige toote majandusliku konkurentsivõime ja tööhõive olukorra mõttes, toote suhtes kohaldatavate koguseliste piirangute tõhusus, ühenduse tööstuse võime suurenenud konkurentsi olukorras kohaneda nende toodete osas, mille tarnimisel praegu kehtivad ühe või mitme riigi suhtes koguselised piirangud, soov kaasa aidata tööstusharu sobivas tempos kohandamisele kümneaastase üleminekuaja jooksul, mõju tarbijatele, mõju kolmandatele riikidele ja võimalus lihtsustada ühenduse tekstiil- ja rõivatoodete impordikorda;
ettepanekud, mida huvitatud isikud tegid vastuseks Euroopa Ühenduste Teatajas avaldatud komisjoni kutsele ettepanekuid esitada, on arvesse võetud; [3]
määruse (EMÜ) nr 3030/93 X lisa toodete nimekirja tuleb muuta ja jätta sellest välja 1. jaanuarist 1998 väljavalitavad tooted;
GATTi tavaeeskirjadele vastavate tekstiil- ja rõivatoodete nimekirja, mis sisaldub impordi ühiseid eeskirju käsitleva ja määrust (EÜ) nr 518/94 [4] kehtetuks tunnistava nõukogu 22. detsembri 1994. aasta määruse (EÜ) nr 3285/94 II lisas, tuleb muuta ja lisada sellesse tooted, mille suhtes 1. jaanuarist 1998 kohaldatakse GATTi tavaeeskirju,
ON VASTU VÕTNUD KÄESOLEVA MÄÄRUSE:
Artikkel 1
1. Tooted, mille suhtes tuleb asuda kohaldama GATTi tavaeeskirju alates 1. jaanuarist 1998, on loetletud käesoleva määruse I lisas.
2. Määruse (EMÜ) nr 3030/93 X lisa asendatakse käesoleva määruse II lisas oleva lisaga 1. jaanuarist 1998.
3. Määruse (EÜ) nr 3285/94 II lisa asendatakse käesoleva määruse III lisas oleva lisaga 1. jaanuarist 1998.
Artikkel 2
Käesolev määrus jõustub esimesel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. november 1996

Labels: 18
3
1